b'\n_START_ARTICLE_\nSardela\n_START_SECTION_\nOpis in ekologija\n_START_PARAGRAPH_\nSardela je pogosta in gospodarsko pomembna pela\xc5\xa1ka riba, ki dose\xc5\xbee v dol\xc5\xbeino okoli 21 cm pri starosti osmih let, izjemoma pa lahko starej\xc5\xa1i primerki dose\xc5\xbeejo celo do 27,5 cm. Najpogosteje se sardele zadr\xc5\xbeujejo na globinah med 10 in 100 metri v velikih jatah. Hranijo se s zooplanktonom. Spolno dozorijo po enem letu, ko dose\xc5\xbeejo dol\xc5\xbeino med 13 in 14 cm. Drst poteka v jati, posamezna samica pa odlo\xc5\xbei med 50 in 60.000 iker._NEWLINE_Hrbet sardele je zelene ali olivne barve, boki so zlatih odtenkov, trebuh pa je srebrnkast.\n_START_SECTION_\nRaz\xc5\xa1irjenost in habitat\n_START_PARAGRAPH_\nSardela je raz\xc5\xa1irjena od Islandije in ju\xc5\xbenih obalnih vod Norve\xc5\xa1ke in \xc5\xa0vedske do obal zahodne Afrike vse do Senegala. V Sredozemlju je pogosta ob zahodnih obalah in v Jadranskem morju, bolj redko pa se pojavlja ob vzhodnih sredozemskih obalah in v \xc4\x8crnem morju. Sardele se zdru\xc5\xbeujejo v velike jate, ki prepotujejo tudi dalj\xc5\xa1e razdalje. Obi\xc4\x8dajno se sicer zadr\xc5\xbeujejo blizu obal, lahko pa se podajo tudi do 100 km na odprto morje. \xc4\x8cez dan se jate zadr\xc5\xbeujejo na globinah med 25 in 55 metri, lahko pa se potopijo tudi do 100 m globoko. Pono\xc4\x8di se obi\xc4\x8dajno zadr\xc5\xbeujejo bli\xc5\xbee povr\xc5\xa1ini, na globinah med 10 in 35 metri.'